
A RecQ helikáz doménjeinek szerepe a DNS-szerkezetek átalakításában

A helikázok a DNS szálainak szétválasztására specializálódott motorfehérjék. A RecQ helikázok nélkülözhetetlenek a genomintegritás fenntartásában. A RecQ helikázokat egy központi motorrégió és további, a funkciót segítő járulékos domének építik fel. Utóbbiak közül kutatásom az E. coli RecQ helikáz szárnyas hélix (winged helix, WH) és HRDC doménjeinek funkciójára fókuszál. A vad típusból kiindulva géntechnológiai módszerekkel két mutáns fehérjét állítottunk elő: a RecQ523 fehérjéből hiányzik a HRDC domén, a RecQ414 fehérjéből pedig a HRDC és WH domén is hiányzik. E fehérjék működését jellemző legfontosabb kinetikai paramétereket vizsgálom fotometriás és biokémiai mérőmódszerek segítségével. Vizsgáltam a fehérjék haladását különböző hosszúságú és koncentrációjú egyszálú DNS szubsztrátokon. Többek között azt tapasztaltam, hogy a domén(ek) hiánya a RecQ523 esetében növelte a sebességet és a processzivitást, a RecQ414 esetében viszont nagymértékben csökkentette a DNS-hez való affinitást. Vizsgáltam továbbá komplexebb, két illetve három szálból álló DNS szubsztrátokon a szálszétválasztás képességét és időbeni lefutását is. Megfigyeltem, hogy a RecQ523 alig veszített szálszétválasztási képességéből, ellenben komplexebb szubsztrátok esetében csökkent szálszétválasztási aktivitást mutatott. A RecQ414 szálszétválasztási képessége minden szubsztrát esetében drasztikusan csökkent. Ezekből az eredményekből arra következtetek, hogy a WH domén a DNS felismerésében és a szálszétválasztásban alapvető fontosságú, míg a HRDC domén a komplexebb DNS szubsztrátok azonosításában tölt be fontos szerepet.



